Staking by banke dalk nog afgeweer | Netwerk24
Deur Hanlie Stadler 23 September 2019 09:32
As jy dié week banksake moet doen, probeer om dit vóór Vrydag af te handel of om dit oor die internet of jou bank se app te doen.
Die vakbond vir die banksektor, Sasbo, gaan voort met ’n beplande staking Vrydag uit protes teen die manier waarop banke herstruktureer. Dit sluit in die spoed waarteen fisieke takke gesluit en mense afgelê word.
Daar is wel sprake dat die staking afgeweer sal kan word. Die arbeidshof in Johannesburg lewer Woensdag uitspraak in ’n aansoek om ’n interdik teen die staking.
LEES OOK: Só sluit banke hul takke die afgelope 5 jaar
Die hoofkantoor van drie van die vier grootste banke in die land in Johannesburg. Foto: Reuters
Intussen het die Suid-Afrikaanse Inkomstediens (SAID) Maandag gewaarsku dat die staking ’n uitwerking op betalings aan en van die SAID kan hê.
Belastingbetalers word daarom aangemoedig om teen Woensdag alle betalings aan die SAID te doen.
FNB sê die bank het gebeurlikheidsplanne opgestel om te probeer verseker dat sy dienste nie deur die staking ontwrig word nie.
Die bank doen ook ’n beroep op kliënte om Vrydag hul banksake deur die FNB-app, kitsbanke, aanlyn en selfoonbankdienste te doen.
Die bank sê hy ondersteun die bedryf se pogings om vriendskaplike oplossings te vind vir die probleme wat die vakbond opper.
Die bank verwag nie groot ontwrigting aan sy bedrywighede nie, maar sommige takke kan minder mense aan diens het.
Nedbank verseker ook dat hy “konstruktief” met Sasbo in gesprek bly oor hul kommer oor werkverliese. “Werkverliese is altyd ons laaste opsie soos ons ons bank aanpas by die veranderende behoeftes van ons kliënte, wat toenemend digitale platforms vir hul finansiëledienste-behoeftes gebruik.”
Standard Bank se reaksie
Standard Bank sê hy het gebeurlikheidsplanne gereed en sal sy kliënte inlig indien daar enige impak op hul bankbedrywighede kom.
“Kliënte word aangemoedig om enige van die bank se veelvuldige digitale kanale te gebruik, insluitend die bank-app, internetbankdienste, USSD en kitsbanke.”
Meer oor: Bankstaking | Banke | Bankbedryf | Staking | Sasbo